Όσον αφορά τους εξωτερικούς παράγοντες, πρέπει να σημειώσουμε τη συνθήκη του Πασάροβιτς (1718) και την ειρήνη της Ουτρέχτης (1715) με την οποία τερματίστηκε ο πόλεμος της διαδοχής του Ισπανικού θρόνου, γεγονός που επέτρεψε στις δυτικές ναυτικές Δυνάμεις να συνεχίσουν απρόσκοπτα την εμπορική τους δραστηριότητα στην Ανατολή. Πολύ ευνοϊκή ήταν για το εμπόριο και η συνθήκη των Παρισίων (1763) με την οποία τερματίστηκε ο Επταετής πόλεμος. Tα 50 χρόνια που μεσολάβησαν ανάμεσα σ’ αυτές τις δύο συνθήκες ήταν περίοδος αλματώδους οικονομικής ανάπτυξης για τη δυτική Ευρώπη και σκληρού Αγγλογαλλικού ανταγωνισμού για την κυριαρχία στο Ωκεάνειο και στο Μεσογειακό εμπόριο.